text: Danish Crown udsat for afpresning
  24 april 2019 kl. 07.51
  Ingen af Danish Crowns slagterier i Syd- og Sønderjylland har modtaget trusselsbreve, men sikkerheden er blevet skærpet på samtlige fabrikker. 
  Breve med et ukendt pulver, der angiveligt er sundhedsfarligt, er sendt til flere danske fødevarevirksomheder. Det bekræfter Rigspolitiet.
  - Det er en meget kedelig sag, vi har med at gøre her. Derfor ser både politiet og andre myndigheder meget alvorligt på de her anmeldelser, siger politiinspektør i Rigspolitiet Uffe Stormly til TV2.
  Brevene, der er sendt fra Belgien, skulle foruden pulveret indeholde trusler om, at virksomhederne vil få forgiftet deres varer i supermarkeder, hvis ikke de hver især overfører 300.000 euro i kryptovalutaen bitcoin.
  En af de virksomheder, som skulle have modtaget brevet, er den danske slagterivirksomhed Danish Crown. Det oplyser virksomheden i en pressemeddelelse.
  
  Danish Crown: Forbrugerne og medarbejdernes sikkerhed har højeste prioritet
  Brevet modtog Danish Crown i begyndelsen af april.
  - Sagen blev øjeblikkeligt overgivet til politiet, og siden har Danish Crown været i tæt kontakt med politiet og de relevante myndigheder.
  - Forbrugernes og Danish Crowns medarbejderes sikkerhed har som altid højeste prioritet. Det er myndighedernes vurdering, at hverken medarbejdere, kunder eller forbrugere umiddelbart er i fare, står der i pressemeddelelsen.
  Som konsekvens af brevet er samtlige af Danish Crowns fabrikker blevet instrueret i at sikre adgangsveje. Også den løbende kontrol af adgangskort til fabrikkerne er blevet øget.
  Politi i en række europæiske lande har indledt efterforskninger på grund af brevene.
  De første af de enslydende breve skulle være kommet 7. april, hvor blandt andet virksomheden Findus i Sverige modtog et brev med hvidt pulver. Findus laver blandt andet færdigretter.
  Også en række virksomheder i Italien modtog trusler.
  Rigspolitiet ønsker ikke at oplyse, hvilke eller hvor mange firmaer der er tale om.
  